**PRAVILNIK O UVJETIMA ZA DAVANJE, OBNAVLJANJE I ODUZIMANJE ODOBRENJA ZA SAMOSTALAN RAD MAGISTARA FARMACIJE**

SADRŽAJ

[I. OPĆE ODREDBE 2](#_Toc175145462)

[II. ODOBRENJE ZA SAMOSTALAN RAD 2](#_Toc175145463)

[III. DAVANJE ODOBRENJA ZA SAMOSTALAN RAD 4](#_Toc175145464)

[III. 1. UVJETI ZA DAVANJE ODOBRENJA ZA SAMOSTALAN RAD 4](#_Toc175145465)

[III. 1. 1. UVJETI ZA DAVANJE ODOBRENJA DRŽAVLJANIMA RH 4](#_Toc175145466)

[III. 1. 2. UVJETI ZA DAVANJE ODOBRENJA STRANIM DRŽAVLJANIMA 5](#_Toc175145467)

[III. 2. POSTUPAK DAVANJA ODOBRENJA ZA SAMOSTALAN RAD 7](#_Toc175145468)

[IV. ZAMJENA ODOBRENJA I IZDAVANJE ODOBRENJA ZA SAMOSTALAN RAD SPECIJALISTA U TIJEKU LICENCNOG RAZDOBLJA 9](#_Toc175145469)

[V. OBNAVLJANJE ODOBRENJA ZA SAMOSTALAN RAD 9](#_Toc175145470)

[V. 1. UVJETI ZA OBNAVLJANJE ODOBRENJA ZA SAMOSTALAN RAD 9](#_Toc175145471)

[V. 2. POSTUPAK ZA OBNAVLJANJE ODOBRENJA ZA SAMOSTALAN RAD 10](#_Toc175145472)

[VI. ODUZIMANJE ODOBRENJA ZA SAMOSTALAN RAD 11](#_Toc175145473)

[VI.1. UVJETI I POSTUPAK ZA PRIVREMENO ODUZIMANJE ODOBRENJA ZA SAMOSTALAN RAD 11](#_Toc175145474)

[VI.2. UVJETI I POSTUPAK ZA TRAJNO ODUZIMANJE ODOBRENJA ZA SAMOSTALAN RAD 12](#_Toc175145475)

[VII. IZDAVANJE DUPLIKATA ODOBRENJA ZA SAMOSTALAN RAD 12](#_Toc175145476)

[VIII. PRIJELAZNE I ZAVRŠNE ODREDBE 13](#_Toc175145477)

NACRT

Na temelju članka 27. stavka 5. i članka 28. stavka 3. Zakona o ljekarništvu (NN 121/03, 142/06, 35/08, 117/08), te članka 19. stavka 1. točke 1. Statuta Hrvatske ljekarničke komore (Pročišćeni tekst od 8. travnja 2013., KLASA: 023-08/12-03/01, URBROJ: 330-03-13-8, Izmjene i dopune Statuta Hrvatske ljekarničke komore od 9. lipnja 2018., KLASA: 023-08/18-03/01, URBROJ: 330-03-18-3 te Izmjena Statuta Hrvatske ljekarničke komore od 30. prosinca 2021., KLASA: 023-08/21-03/04, URBROJ: 330-01-21-2), Vijeće Hrvatske ljekarničke komore je na \_\_\_\_ sjednici održanoj \_\_\_ 2024. donijelo sljedeći:

**PRAVILNIK O UVJETIMA ZA**

**DAVANJE, OBNAVLJANJE I ODUZIMANJE**

**ODOBRENJA ZA SAMOSTALAN RAD MAGISTARA FARMACIJE**

# I. OPĆE ODREDBE

**Članak 1.**

1. Ovim Pravilnikom o uvjetima za davanje, obnavljanje i oduzimanje Odobrenja za samostalan rad magistara farmacije (u daljnjem tekstu: Pravilnik) propisuju se uvjeti i uređuje postupak davanja, obnavljanja, zamjene i oduzimanja Odobrenja za samostalan rad magistara farmacije i magistara farmacije specijalista, koji provodi Hrvatska ljekarnička komora (u daljnjem tekstu: Komora).
2. Ovim Pravilnikom propisuju se i uvjeti i uređuje postupak davanja duplikata Odobrenja za samostalan rad u slučaju gubitka, otuđenja, oštećenja ili uništenja.
3. Odredbe ovog Pravilnika odnose se na državljane Republike Hrvatske (u daljnjem tekstu: RH) i na strane državljane koji kao članovi Komore neposredno obavljaju ljekarničku djelatnost na području RH.

**Članak 2.**

Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

# II. ODOBRENJE ZA SAMOSTALAN RAD

**Članak 3.**

1. Odobrenje za samostalan rad odnosno licenca (u daljnjem tekstu: Odobrenje) je javna isprava kojom se dokazuje stručna osposobljenost magistara farmacije i magistara farmacije specijalista za samostalno obavljanje ljekarničke djelatnosti u Republici Hrvatskoj.
2. Javnu ispravu iz stavka 1. ovoga članka, daje, obnavlja, zamjenjuje i oduzima Komora upravnim aktom na temelju odredbi zakona kojim se uređuje opći upravni postupak.

**Članak 4.**

1. Odobrenje se daje, obnavlja i zamjenjuje na temelju pisanog zahtjeva magistra farmacije koji ispunjava uvjete propisane ovim Pravilnikom.
2. Zahtjevi propisani ovim Pravilnikom podnose se na obrascima koje izrađuje Ured Komore na temelju odredbi ovog Pravilnika i objavljuje na mrežnim stranicama Komore.
3. O zahtjevu za davanje, obnavljanje i zamjenu Odobrenja odlučuje Predsjednik Komore rješenjem.
4. Protiv rješenja iz stavka 2. ovog članka nije dopuštena žalba, već se protiv istog može pokrenuti upravni spor.
5. Odobrenje se oduzima na temelju odredbi glave VI. ovog Pravilnika.

**Članak 5.**

Vrste Odobrenja su:

* Odobrenje za samostalan rad magistara farmacije i
* Odobrenje za samostalan rad magistara farmacije specijalista.

**Članak 6.**

1. Odobrenje mora sadržavati:
2. naziv Komore,
3. broj Odobrenja koji se sastoji od članskog broja magistra farmacije i rednog broja Odobrenja,
4. oznaku rješenja o izdavanju Odobrenja,
5. ime i prezime magistra farmacije,
6. akademski naziv magistra farmacije,
7. naziv specijalizacije za magistre farmacije specijaliste,
8. razdoblje važenja Odobrenja,
9. datum i mjesto izdavanja Odobrenja,
10. klasu i urudžbeni broj,
11. potpis predsjednika Komore,
12. pečat Komore s grbom Republike Hrvatske.
13. Odobrenje može sadržavati i druge podatke po odluci Predsjednika Komore.
14. Podaci koji su navedeni na Odobrenju obavezno se upisuju u odgovarajuće registre i druge službene evidencije Komore.

**Članak 7.**

1. Magistru farmacije upisanom u Komoru, uz Odobrenje, izdaje se članska iskaznica Komore, sukladno općem aktu Komore kojim se uređuje vođenje registara Komore.

# III. DAVANJE ODOBRENJA ZA SAMOSTALAN RAD

## III. 1. UVJETI ZA DAVANJE ODOBRENJA ZA SAMOSTALAN RAD

### III. 1. 1. UVJETI ZA DAVANJE ODOBRENJA DRŽAVLJANIMA RH

**Članak 8.**

* 1. Uvjeti za davanje odobrenja magistrima farmacije državljanima RH su:

1. stručna kvalifikacija koja obuhvaća formalno obrazovanje i profesionalnu osposobljenost, odnosno priznata inozemna stručna kvalifikacija za profesiju magistra farmacije koju donosi nadležno tijelo u postupku priznavanja inozemnih stručnih kvalifikacija u skladu s posebnim propisom,
2. položen stručni ispit,
3. državljanstvo RH,
4. znanje hrvatskog jezika najmanje na razini koja je potrebna za nesmetanu i nužnu komunikaciju s pacijentom - minimalno stupanj B2 (samostalni korisnik) prema Zajedničkom europskom referentnom okviru za jezike,
5. upis u registar Komore i
6. poznavanje važećih hrvatskih propisa iz ljekarničke djelatnosti.
   1. Iznimno od stavka 1., točke 2. ovog članka, uvjet položenog stručnog ispita ne odnosi se na:
      * državljane RH koji su završili sveučilišni integrirani prijediplomski i diplomski studij farmacije u RH;
      * državljane RH koji su završili sveučilišni integrirani prijediplomski i diplomski studij farmacije koji je sukladan zakonu kojim se uređuju regulirane profesije i priznavanje inozemnih stručnih kvalifikacija.
   2. Državljani RH koji su stručnu kvalifikaciju stekli u trećim državama, dužni su položiti stručni ispit i dostaviti dokaz o položenom stručnom ispitu, osim u slučaju kada im je druga država EGP-a već priznala stručnu kvalifikaciju stečenu izvan teritorija EGP-a (stečenu u trećoj državi) te ako ispunjavaju uvjet stvarnog i zakonitog obavljanja djelatnosti na teritoriju države EGP-a u neprekidnom trajanju od najmanje tri godine uzastopno, unutar pet godina prije izdavanja potvrde o stečenim pravima, što se dokazuje navedenom potvrdom.

**Članak 9.**

1. Zahtjevu za izdavanje Odobrenja magistrima farmacije državljanima RH prilaže se:
2. dokaz o stručnoj kvalifikaciji koja obuhvaća formalno obrazovanje i profesionalnu osposobljenost za profesiju magistra farmacije izdan u RH ili državi EGP-a ili dokaz o priznatoj inozemnoj stručnoj kvalifikaciji za profesiju magistra farmacije, u skladu s posebnim propisom,
3. dokaz o položenom stručnom ispitu, osim u slučajevima iz članka 8. stavka 2. i 3. ovog Pravilnika,
4. dokaz o državljanstvu RH,
5. dokaz o poznavanju hrvatskog jezika ili njemu srodnog i razumljivog jezika (bošnjački, srpski) - minimalno B2 stupanj znanja po Zajedničkom europskom referentnom okviru za jezike

*(primjerice preslika svjedodžbe o završenom srednjoškolskom obrazovanju na hrvatskom jeziku, preslika diplome o završenoj dodiplomskoj izobrazbi na hrvatskom jeziku, potvrda o poznavanju hrvatskog jezika izdana od licenciranog učilišta),*

1. ispunjen evidencijski list Komore,
2. drugi dokazi na zahtjev Komore.
3. Magistri farmacije specijalisti, državljani RH, uz priloge iz stavka 1. ovog članka, dužni su priložiti i dokaz o završenoj ili priznatoj specijalizaciji iz područja farmacije.

### III. 1. 2. UVJETI ZA DAVANJE ODOBRENJA STRANIM DRŽAVLJANIMA

**Članak 10.**

1. Uvjeti za davanje odobrenja magistrima farmacije stranim državljanima su:
2. stručna kvalifikacija koja obuhvaća formalno obrazovanje i profesionalnu osposobljenost, odnosno priznata inozemna stručna kvalifikacija za profesiju magistra farmacije koju donosi nadležno tijelo u postupku priznavanja inozemnih stručnih kvalifikacija u skladu s posebnim propisom,
3. položen stručni ispit,
4. državljanstvo strane države,
5. znanje hrvatskog jezika najmanje na razini koja je potrebna za nesmetanu i nužnu komunikaciju s pacijentom - minimalno stupanj B2 (samostalni korisnik) prema Zajedničkom europskom referentnom okviru za jezike,
6. upis u registar Komore i
7. poznavanje važećih hrvatskih propisa iz ljekarničke djelatnosti.
8. Iznimno od stavka 1., točke 2. ovog članka, uvjet položenog stručnog ispita ne odnosi se na:
   * državljane EGP-a koji su završili sveučilišni integrirani prijediplomski i diplomski studij farmacije koji je sukladan zakonu kojim se uređuju regulirane profesije i priznavanje inozemnih stručnih kvalifikacija.
9. Državljani EGP-a koji su stručnu kvalifikaciju stekli u trećim državama, dužni su položiti stručni ispit i dostaviti dokaz o položenom stručnom ispitu, osim u slučaju kada im je druga država EGP-a već priznala stručnu kvalifikaciju stečenu izvan teritorija EGP-a (stečenu u trećoj državi) te ako ispunjavaju uvjet stvarnog i zakonitog obavljanja djelatnosti na teritoriju države EGP-a u neprekidnom trajanju od najmanje tri godine uzastopno, unutar pet godina prije izdavanja potvrde o stečenim pravima, što se dokazuje navedenom potvrdom.

**Članak 11.**

1. Zahtjevu za izdavanje Odobrenja magistri farmacije strani državljani prilažu:
2. dokaz o stručnoj kvalifikaciji koja obuhvaća formalno obrazovanje i profesionalnu osposobljenost za profesiju magistra farmacije izdan u RH ili državi EGP-a ili priznata inozemna stručna kvalifikacija za profesiju magistra farmacije koju donosi nadležno tijelo u postupku priznavanja inozemnih stručnih kvalifikacija u skladu s posebnim propisom,
3. dokaz o položenom stručnom ispitu osim u slučajevima iz članka 10. stavka 2. i 3. ovog Pravilnika,
4. dokaz o državljanstvu strane države,
5. dokaz o poznavanju hrvatskog jezika ili njemu srodnog i razumljivog jezika (bošnjački, srpski) - minimalno B2 stupanj znanja po Zajedničkom europskom referentnom okviru za jezike

*(primjerice preslika svjedodžbe o završenom srednjoškolskom obrazovanju na hrvatskom jeziku, preslika diplome o završenoj dodiplomskoj izobrazbi na hrvatskom jeziku, potvrda o poznavanju hrvatskog jezika izdana od licenciranog učilišta),*

1. ispunjen evidencijski list Komore,
2. dokaz o osobnom identifikacijskom broju,
3. dokumentaciju određenu propisima kojima se uređuje rad stranaca u RH i
4. druge dokaze na zahtjev Komore.
5. Magistri farmacije specijalisti, strani državljani, uz priloge iz stavka 1. ovog članka, dužni su priložiti i dokaz o završenoj ili priznatoj specijalizaciji iz područja farmacije.

**Članak 12.**

Poznavanje važećih hrvatskih propisa iz ljekarničke djelatnosti iz članaka 8. stavka 1. točke 6. i članka 10. stavka 1. točke 6. ovog Pravilnika dokazuje se diplomom o završenom sveučilišnom integriranom prijediplomskom i diplomskom studiju farmacije u RH, uvjerenjem o položenom stručnom ispitu pri Ministarstvu zdravstva RH ili uvjerenjem o položenom ispitu pred Ispitnom komisijom Komore sukladno članku 18. ovog Pravilnika.

## III. 2. POSTUPAK DAVANJA ODOBRENJA ZA SAMOSTALAN RAD

**Članak 17.**

1. Postupak davanja Odobrenja pokreće se podnošenjem zahtjeva.
2. Zahtjev se podnosi pisanim putem na obrascu sukladno članku 4. stavku 2. ovog Pravilnika.
3. Zahtjev se može predati neposredno ili poslati poštom na adresu sjedišta Komore, Martićeva 27, Zagreb.
4. Zahtjevu je potrebno priložiti dokaze o ispunjavanju uvjeta iz glave III. poglavlja 1. ovog Pravilnika.
5. Svi dokazi koji se prilažu zahtjevu moraju biti na hrvatskom jeziku i latiničnom pismu ili u ovjerenom prijevodu od strane sudskog tumača za hrvatski jezik, priloženi u ovjerenoj preslici od strane javnog bilježnika.
6. Iznimno od stavka 5. ovog članka, magistar farmacije koji neposredno podnosi zahtjev, zahtjevu može priložiti neovjerene preslike, uz obvezu predočenja izvornika ili ovjerene preslike službenoj osobi Komore koja je dužna na poleđinu neovjerene preslike otisnuti pečat kojim se potvrđuje istovjetnost izvorniku i potpisati se.

**Članak 18.**

1. Zahtjev se podnosi u roku od tri (3) godine od dana stjecanja diplome, priznavanja diplome ili polaganja stručnog ispita.
2. Magistru farmacije koji nije zatražio prvo davanje Odobrenja u roku od tri (3) godine od dana stjecanja diplome, priznavanja diplome ili polaganja stručnog ispita, Komora će dati Odobrenje samo pod uvjetom uspješno položenog Ispita provjere stručnosti (dalje u tekstu: Ispit) pred Ispitnom komisijom Komore.
3. Ispitna komisija Komore se sastoji od 3 člana koji se za svaki pojedini Ispit imenuju s Liste članova Ispitne komisije.
4. Listu članova Ispitne komisije donosi Vijeće Komore, a Predsjednik Komore posebnom odlukom utvrđuje sastav Ispitne komisije za svaki pojedini Ispit.
5. Odluku o načinu i postupku provođenja Ispita provjere stručnosti donosi Vijeće Komore.

**Članak 19.**

1. Službena osoba u Komori provjerava potpunost i opravdanost zahtjeva.
2. Ako službena osoba utvrdi da zahtjev za davanje Odobrenja nije potpun odnosno da ne sadrži sve dokaze sukladno odredbama ovog Pravilnika, pozvat će magistra farmacije da, u roku od 15 dana od dana dostave poziva za dopunu dokumentacije, dopuni zahtjev.
3. Ako podnositelj zahtjeva za davanje Odobrenja u roku iz stavka 2. ovog članka ne dopuni zahtjev, Predsjednik Komore donosi rješenje o odbacivanju zahtjeva.
4. Protiv rješenja iz stavka 3. ovog članka može se, u roku od 15 dana od dana primitka rješenja, izjaviti žalba ministarstvu nadležnom za zdravstvo. Žalba se predaje Komori pisanim putem u dovoljnom broju primjeraka.
5. Podnositelj zahtjeva može se odreći prava na žalbu, u pisanom obliku ili usmeno na zapisnik, od dana primitka rješenja do dana isteka roka za izjavljivanje žalbe.

**Članak 20.**

1. Ako službena osoba utvrdi da zahtjev za izdavanje Odobrenja nije opravdan, Predsjednik Komore donosi rješenje o odbijanju zahtjeva.
2. Protiv rješenja iz stavka 2. ovog članka može se, u roku od 15 dana od dana primitka rješenja, izjaviti žalba ministarstvu nadležnom za zdravstvo. Žalba se predaje Komori pisanim putem u dovoljnom broju primjeraka.
3. Podnositelj zahtjeva može se odreći prava na žalbu, u pisanom obliku ili usmeno na zapisnik, od dana primitka rješenja do dana isteka roka za izjavljivanje žalbe.

**Članak 21.**

1. Ako službena osoba utvrdi da je zahtjev za davanje Odobrenja potpun i opravdan, Predsjednik Komore donosi rješenje o davanju Odobrenja u roku od trideset dana od dana primitka potpunog i opravdanog zahtjeva za izdavanje Odobrenja.
2. Odobrenje se daje na vremensko razdoblje od šest (6) godina (licencno razdoblje), osim ako ovim Pravilnikom nije propisano drugačije.
3. Iznimno od stavka 2. ovog članka, magistru farmacije stranom državljaninu Odobrenje se daje na vremensko razdoblje određeno propisima koji uređuju rad stranaca u RH.

# IV. ZAMJENA ODOBRENJA I IZDAVANJE ODOBRENJA ZA SAMOSTALAN RAD SPECIJALISTA U TIJEKU LICENCNOG RAZDOBLJA

**Članak 24.**

1. Ako magistar farmacije u tijeku licencnog razdoblja promijeni osobne ili druge podatke iz članka 6. ovog Pravilnika, osim podatka o specijalizaciji, obvezan je bez odgode zatražiti zamjenu Odobrenja.
2. Magistar farmacije podnosi zahtjev za zamjenu Odobrenja na obrascu sukladno članku 4. stavku 2. ovog Pravilnika, uz koji obavezno prilaže dokaz o promjeni podataka.
3. U slučaju iz stavka 1. ovog članka magistru farmacije izdaje se zamjensko Odobrenje, na razdoblje do isteka važenja prethodno izdanog Odobrenja, računajući od dana podnošenja zahtjeva.

**Članak 23.**

1. Ako magistar farmacije u tijeku licencnog razdoblja završi specijalizaciju i položi specijalistički ispit za magistre farmacije na temelju pravilnika kojim se uređuje specijalističko usavršavanje magistara farmacije, obvezan je bez odgode zatražiti izdavanje Odobrenja za samostalan rad specijalista.
2. Magistar farmacije specijalist podnosi zahtjev za izdavanje Odobrenja za samostalan rad specijalista na obrascu sukladno članku 4. stavku 2. ovog Pravilnika, uz koji obavezno prilaže dokaz o položenom specijalističkom ispitu za magistre farmacije.
3. U slučaju iz stavka 1. ovog članka magistru farmacije specijalistu izdaje se Odobrenje za samostalan rad specijalista, na razdoblje od šest (6) godina, računajući od dana podnošenja zahtjeva.

**Članak 25.**

Na postupak zamjene odobrenja i izdavanje odobrenja za samostalan rad specijalista u tijeku licencnog razdoblja na odgovarajući se način primjenjuju odredbe članaka 19. do 21. ovog Pravilnika.

# V. OBNAVLJANJE ODOBRENJA ZA SAMOSTALAN RAD

## V. 1. UVJETI ZA OBNAVLJANJE ODOBRENJA ZA SAMOSTALAN RAD

**Članak 26.**

1. Magistar farmacije kojem je izdano Odobrenje ima pravo i obvezu stručno se usavršavati radi održavanja i unapređivanja kvalitete ljekarničke djelatnosti, u skladu s općim aktom Komore kojim se propisuje postupak stručnog usavršavanja magistara farmacije.
2. Uvjeti za obnavljanje Odobrenja su:
3. sakupljen propisani broj bodova u postupku stručnog usavršavanja u skladu s općim aktom Komore kojim se uređuje postupak stručnog usavršavanja magistara farmacije i
4. plaćena članarina za svaku godinu licencnog razdoblja koje ističe, osim ako za određenu godinu magistar farmacije nije odlukom nadležnog tijela Komore oslobođen plaćanja članarine.
5. Ako magistar farmacije ne ispuni uvjet iz stavka 2. točke a) ovog članka obvezan je pristupiti Ispitu provjere stručnosti pred Ispitnom komisijom Komore.
6. Ako magistar farmacije u roku od pet (5) dana od dana isteka Odobrenja ne podnese zahtjev za polaganje Ispita provjere stručnosti na prvom sljedećem ispitnom roku, ili ne pristupi Ispitu provjere stručnosti na prvom sljedećem ispitnom roku, ili ne položi Ispit provjere stručnosti na prvom sljedećem ispitnom roku, njegovo Odobrenje prestaje važiti danom isteka licencnog razdoblja, a on će se brisati iz Registra Komore.
7. Ako magistar farmacije ne ispuni uvjet iz stavka 2. točke b) ovog članka ni nakon dvije (2) opomene, njegovo Odobrenje prestaje važiti danom isteka licencnog razdoblja, a on će se brisati iz Registra Komore.
8. Iznimno od stavka 2. ovog članka, magistar farmacije strani državljanin mora ispunjavati i uvjete određene propisima koji uređuju rad stranaca u RH.

## V. 2. POSTUPAK ZA OBNAVLJANJE ODOBRENJA ZA SAMOSTALAN RAD

**Članak 27.**

1. Magistar farmacije obvezan je podnijeti zahtjev za obnavljanje Odobrenja, na obrascu iz članka 4. stavka 2. ovog Pravilnika, najkasnije dva (2) mjeseca prije isteka licencnog razdoblja.
2. Prije podnošenja zahtjeva iz stavka 1. ovog članka, magistra farmacije je dužan izvršiti provjeru podataka upisanih u registar i po potrebi izvršiti odgovarajuću promjenu podataka, uz obvezu prilaganja dokaza kojim potvrđuje istinitost podataka čiji se upis ili promjena traži.
3. Službena osoba u Komori provjerava ispunjava li magistar farmacije uvjete za obnavljanje Odobrenja iz članka 24. ovog Pravilnika na temelju podataka iz evidencija Komore.
4. Ako službena osoba u Komori ocijeni da je to potrebno, pozvat će magistra farmacije da uz zahtjev za obnavljanje Odobrenja priloži dokaze o ispunjavanju uvjeta za obnavljanje Odobrenja iz članka 24. ovog Pravilnika, a u skladu s odredbama Statuta, općeg akta Komore kojim se propisuje postupak stručnog usavršavanja magistara farmacije te općeg akta Komore kojim se propisuje visina i način plaćanja članarine, u roku od 15 dana od dana dostave poziva za dopunu dokumentacije.
5. O zahtjevu za obnavljanje Odobrenja rješenjem odlučuje Predsjednik Komore u roku od 30 dana od dana zaprimanja urednog i potpunog zahtjeva.

**Članak 28.**

Ako magistar farmacije ne podnese zahtjev za obnavljanje Odobrenja do isteka razdoblja važenja Odobrenja, Komora će o istome obavijestiti njegovog poslodavca i nadležne inspekcijske službe, ako ima saznanja da magistar farmacije i dalje obavlja ljekarničku djelatnost.

# VI. ODUZIMANJE ODOBRENJA ZA SAMOSTALAN RAD

**Članak 29.**

1. Oduzimanje Odobrenja može biti privremeno ili trajno.
2. O oduzimanju Odobrenja obavještavaju se nadležna tijela i poslodavac magistra farmacije kojemu je Odobrenje oduzeto.

## VI.1. UVJETI I POSTUPAK ZA PRIVREMENO ODUZIMANJE ODOBRENJA ZA SAMOSTALAN RAD

**Članak 30.**

Odobrenje se privremeno oduzima na vrijeme do godinu dana, odnosno dok traju razlozi zbog kojih je odobrenje oduzeto.

**Članak 31.**

1. Odobrenje se oduzima privremeno:
2. ako magistar farmacije nije ispunio uvjete propisane općim aktom Komore za stručno usavršavanje radi održavanja i unapređivanja kvalitete zdravstvene zaštite, za razdoblje dok ne ispuni tražene uvjete,
3. ako je magistru farmacije odlukom suda Komore, pravomoćnom odlukom redovnog suda ili odlukom drugog tijela privremeno zabranjeno obavljanje ljekarničke djelatnosti, za razdoblje u kojem mu je privremeno zabranjeno obavljanje ljekarničke djelatnosti,
4. ako magistar farmacije u svom radu postupa protivno odredbama zakona kojim se uređuje ljekarnička djelatnost, za razdoblje dok ne otkloni takvo postupanje.
5. U slučaju iz stavka 1. točke a) ovog članka, o oduzimanju Odobrenja odlučuje Predsjednik Komore rješenjem, na prijedlog Vijeća Komore.
6. U slučaju iz stavka 1. točke b) i c) ovog članka, o oduzimanju Odobrenja odlučuje Predsjednik Komore rješenjem, po službenoj dužnosti nakon što zaprimi odluku suda Komore, pravomoćnu odluku redovnog suda ili odluku drugog tijela.
7. Protiv rješenja iz stavka 2. i 3. ovog članka nije dopuštena žalba, ali se može pokrenuti upravni spor.

**Članak 32.**

1. O privremenom oduzimanju Odobrenja obavještavaju se nadležna tijela i poslodavac magistra farmacije kojemu je Odobrenje oduzeto.
2. Donošenjem Rješenja o privremenom oduzimanju Odobrenja za samostalan rad u Registar magistara farmacije unosi se bilješka o privremenom oduzimanju Odobrenja i vremenu na koje je Odobrenje oduzeto.

**Članak 33.**

1. Privremeno oduzeto Odobrenje magistar farmacije dužan je predati Komori za vrijeme trajanja privremenog oduzimanja.
2. Za vrijeme trajanja privremenog oduzimanja Odobrenja, magistar farmacije nema pravo obavljati ljekarničku djelatnost, ali ima pravo i obvezu stručnog usavršavanja i obvezu plaćanja članarine Komori.
3. Privremeno oduzeto Odobrenje nakon isteka vremena na koje je oduzeto nastavlja važiti do kraja razdoblja važenja već izdanog Odobrenja odnosno do kraja licencnog razdoblja.

## VI.2. UVJETI I POSTUPAK ZA TRAJNO ODUZIMANJE ODOBRENJA ZA SAMOSTALAN RAD

**Članak 34.**

1. Odobrenje se oduzima trajno ako je magistru farmacije odlukom suda Komore, pravomoćnom sudskom odlukom ili odlukom drugog tijela trajno zabranjeno obavljanje ljekarničke djelatnosti.
2. U slučaju iz stavka 1. točke ovog članka, o oduzimanju Odobrenja Predsjednik Komore donosi rješenje po službenoj dužnosti, nakon što zaprimi odluku suda Komore, pravomoćnu odluku redovnog suda ili odluku drugog tijela.
3. Protiv rješenja iz stavka 2. ovog članka nije dopuštena žalba, ali se može pokrenuti upravni spor.

**Članak 35.**

1. O trajnom oduzimanju Odobrenja obavještavaju se nadležna tijela i poslodavac magistra farmacije kojemu je Odobrenje oduzeto.
2. Donošenjem Rješenja o trajnom oduzimanju Odobrenja za samostalan rad u Registar magistara farmacije unosi se bilješka o trajnom oduzimanju Odobrenja.

**Članak 36.**

1. Trajno oduzeto Odobrenje magistar farmacije dužan je predati Komori na poništenje.
2. Donošenjem Rješenja o trajnom oduzimanju Odobrenja, magistar farmacije gubi pravo obavljati ljekarničku djelatnost i briše se iz Registra magistara farmacije.

# VII. IZDAVANJE DUPLIKATA ODOBRENJA ZA SAMOSTALAN RAD

**Članak 37.**

1. U slučaju gubitka, otuđenja, oštećenja ili uništenja akta kojim je magistru farmacije izdano Odobrenje ili Odobrenja, magistar farmacije obvezan je podnijeti zahtjev za izdavanje duplikata.
2. Zahtjev iz stavka 1. ovog članka podnosi se Komori u roku od pet (5) dana od dana saznanja za okolnost iz stavka 1. ovog članka.
3. U slučaju gubitka ili otuđenja, magistar farmacije obvezan je navedenu činjenicu objaviti u službenom listu Republike Hrvatske, Narodnim novinama, o čemu će obavijestiti Komoru pisanim putem.
4. U slučaju oštećenja ili uništenja, magistar farmacije, uz zahtjev iz stavka 1. ovog članka, predaje Komori oštećeni ili uništeni akt odnosno Odobrenje na poništenje.
5. Na temelju urednog i opravdanog zahtjeva, Predsjednik Komore izdaje rješenje kojim se izgubljeno ili otuđeno, oštećeno ili uništeno akt ili Odobrenje proglašava nevažećim i izdaje duplikat Odobrenja, u roku od 30 dana od dana podnošenja urednog zahtjeva.
6. Do izdavanja duplikata, magistru farmacije se može, na njegov zahtjev, izdati potvrda o predaji zahtjeva za izdavanje duplikata.
7. Na postupak izdavanja duplikata Odobrenja i proglašavanja nevažećim Odobrenja na odgovarajući se način primjenjuju odredbe ovog Pravilnika koje se odnose na davanje Odobrenja.
8. Obavijest o proglašenju nevažećim Odobrenja objavljuje se na mrežnoj stranici Komore.
9. U slučaju naknadnog pronalaska Odobrenja, magistar farmacije ga je obvezan predati Komori.
10. Odluka o visini naknade za izdavanje duplikata Odobrenja propisuje se općim aktom Komore kojim se utvrđuje vrijednost usluga koje pruža Komora.

# VIII. PRIJELAZNE I ZAVRŠNE ODREDBE

**Članak 41.**

1. Odluku o načinu i postupku provođenja Ispita provjere stručnosti iz članka 18. stavka 4. ovog Pravilnika donosi Vijeće Komore u roku od 6 mjeseci od dana stupanja na snagu ovog Pravilnika.
2. Do stupanja na snagu Odluke iz stavka 1. ovog članka primjenjuje se Odluka o načinu i postupku provođenja Ispita provjere stručnosti, KLASA: 025-03/23-03/01, URBROJ: 330-02-23-2 od 17. veljače 2023.
3. Listu članova Ispitne komisije iz članka 18. stavka 5. ovog Pravilnika donosi Vijeće Komore u roku od 6 mjeseci od dana stupanja na snagu ovog Pravilnika.
4. Do donošenja liste iz stavka 3. ovog članka primjenjuje se Odluka o imenovanju Ispitne komisije u postupku Odobrenja za samostalan rad, KLASA: 023-08/16-02/04, URBROJ: 330-02-16-6 od 2. travnja 2016., i KLASA: 023-08/22-02/10, URBROJ:33-02-22-7 od 28. rujna 2022.

**Članak 42.**

Uredni i potpuni zahtjevi zaprimljeni u Komori prije stupanja na snagu ovog Pravilnika, riješit će se sukladno pravilniku prema kojem je postupak i započet.

**Članak 43.**

Na sva pitanja koja nisu uređena ovim Pravilnikom primjenjuju se odredbe važećeg zakona kojim se uređuje opći upravni postupak.

**Članak 44.**

Danom stupanja na snagu ovog Pravilnika prestaju važiti:

* Pravilnik o izdavanju, obnavljanju i oduzimanju odobrenja za samostalan rad od 19. rujna 2013., KLASA: 023-08/13-02/3, URBROJ: 330-02-13-4,
* Pravilnik o izmjenama i dopunama Pravilnika o izdavanju, obnavljanju i oduzimanju Odobrenja za samostalan rad od 10. listopada 2013., KLASA: 023-08/13-02/4, URBROJ: 330-01-13-2,
* Pravilnik o izmjenama i dopunama Pravilnika o izdavanju, obnavljanju i oduzimanju Odobrenja za samostalan rad od 19. prosinca 2013., KLASA: 023-08/13-02/06, URBROJ: 330-01-14-7,
* Pravilnik o izmjenama i dopunama Pravilnika o izdavanju, obnavljanju i oduzimanju Odobrenja za samostalan rad od 26. ožujka 2015., KLASA: 023-08/15-02/01, URBROJ: 330-02-15-22,
* Pravilnik o izmjenama i dopunama Pravilnika o izdavanju, obnavljanju i oduzimanju Odobrenja za samostalan rad od 24. rujna 2015., KLASA: 023-08/15-02/04, URBROJ: 330-02-15-8,
* Pravilnik o izmjenama i dopunama Pravilnika o izdavanju, obnavljanju i oduzimanju Odobrenja za samostalan rad od 21. rujna 2017., KLASA: 023-08/17-02/05, URBROJ: 330-02-17-19,
* Pravilnik o izmjenama i dopunama Pravilnika o izdavanju, obnavljanju i oduzimanju Odobrenja za samostalan rad od 30. svibnja 2019., KLASA: 023-08/19-02/04, URBROJ: 330-02-19-5 te
* Pravilnik o izmjenama i dopunama Pravilnika o izdavanju, obnavljanju i oduzimanju Odobrenja za samostalan rad od 29. prosinca 2022., KLASA: 023-08/22-02/12, URBROJ: 330-02-22-4,

osim odredbi:

- odredbi članaka 26., 27. i 28. koji se primjenjuju do stupanja na snagu općeg akta Komore kojim se propisuje automatska privremena registracija te

- odredbi članka 29. stavka 5., 6. i 7. koji se primjenjuju do stupanja na snagu općeg akta Komore kojim se propisuje visina i način plaćanja članarine.

**Članak 45.**

Ovaj Pravilnik objavljuje se na mrežnoj stranici Komore i stupa na snagu osmog dana od dana objave.

KLASA:

URBROJ:

Zagreb, \_\_\_\_\_\_\_\_\_\_\_\_\_\_\_\_ 2024.

**PREDSJEDNICA VIJEĆA KOMORE**

Marija Vinković, mag. pharm.

Potvrđuje se da je Pravilnik objavljen na mrežnim stranicama Hrvatske ljekarničke komore \_\_\_\_\_\_\_\_\_\_\_ 2024. te stupa na snagu \_\_\_\_\_\_\_\_\_\_\_\_\_ 2024.

**PREDSJEDNICA KOMORE**

Ana Soldo, mag. pharm.